Sporazum

med Evropsko gospodarsko skupnostjo in Vlado Ljudske republike Angole o ribolovu v obalnih vodah Angole

EVROPSKA GOSPODARSKA SKUPNOST,

v nadaljnjem besedilu "Skupnost", in

VLADA LJUDSKE REPUBLIKE ANGOLE,

v nadaljnjem besedilu "Angola", sta se

OB UPOŠTEVANJU dobrih odnosov v sodelovanju, ki obstajajo med Skupnostjo in Angolo in duha sodelovanja na podlagi Lomejske Konvencije;

OB UPOŠTEVANJU odločnosti Angole za spodbujanje racionalnega izkoriščanja svojih ribolovnih virov;

OB UPOŠTEVANJU, da Angola zlasti za morski ribolov izvaja svojo suverenost ali jurisdikcijo v coni, ki sega do 200 navtičnih milj od obale,

OB UPOŠTEVANJU, da sta obe pogodbenici podpisali Konvencijo Združenih narodov o pomorskem pravu;

POTRJUJOČ, da mora biti izvajanje neomejenih pravic obalnih držav v vodah v njihovi jurisdikcije glede raziskovanja, izkoriščanja, ohranjanja in upravljanja z živimi viri skladno z načeli mednarodnega prava;

V ŽELJI, da bi vzpostavili odnose v duhu medsebojnega zaupanja in vzajemnih koristi,

DOGOVORILI NASLEDNJE:

Člen 1

Namen tega sporazuma je določiti načela in pravila, ki bodo v prihodnje urejala vsa področja odnosov na področju ribištva med Skupnostjo in Angolo, vključno z ribolovnimi aktivnostmi plovil, ki plujejo pod zastavo držav članic Skupnosti, v nadaljnjem besedilu imenovanih "plovila Skupnosti", v vodah, nad katerimi ima Angola suverenost ali jurisdikcijo za ribištvo, v nadaljnjem besedilu imenovane "ribolovna cona Angole", v skladu z določbami Konvencije Združenih narodov o pomorskem pravu in drugimi določbami mednarodne zakonodaje.

Člen 2

1. V skladu s pogoji iz tega sporazuma Angola plovilom Skupnosti dovoli ribolov v ribolovni coni Angole.

2. Ribolovne aktivnosti, ki so predmet tega sporazuma, se opravljajo v skladu z zakoni in drugimi predpisi Angole v zvezi z ribištvom.

Člen 3

1. Skupnost se zavezuje, da bo sprejela vse potrebne ukrepe, da zagotovi, da bodo njena plovila spoštovala določbe tega sporazuma ter zakone in druge predpise Angole, ki urejajo ribolov v ribolovni coni Angole v skladu z določbami Konvencije Združenih narodov o pomorskem pravu in drugimi predpisi mednarodnega prava.

2. Angola obvesti Skupnost o vseh predvidenih spremembah navedenih zakonov in drugih predpisov.

3. Ukrepi, ki jih sprejmejo organi Angole za urejanje ribištva za namen ohranjanja, temeljijo na objektivnih in znanstvenih merilih ter se uporabljajo enako za plovila Skupnosti in za druga plovila tretjih držav, brez poseganja v posebne sporazume, sklenjene med državami v razvoju v istem geografskem območju, zlasti v vzajemne sporazume o ribolovu.

Člen 4

1. Razen za plovila za ribolov tunov, za katera je postopek opredeljen v Prilogi, se za ribolovne aktivnosti plovil Skupnosti v ribolovni coni Angole zahteva dovoljenje za gospodarski ribolov, ki ga na prošnjo Skupnosti izdajo organi Angole potem, ko pristojni organi Angole pregledajo plovilo.

2. Za izdajo dovoljenja zadevni lastnik ladje plača licenčnino.

3. Formalnosti za vloge za dovoljenja, znesek pristojbine in načini plačila so navedeni v Prilogi.

Člen 5

Pogodbenici se zavezujeta, da se bosta neposredno ali v okviru mednarodnih organizacij posvetovali za zagotavljanje upravljanje in ohranjanja živih virov v Atlantskem oceanu. Pogodbenici si prizadevata, da bi vzpostavili sodelovanje med inštituti za raziskovanje ribištva v Angoli in v državah članicah Skupnosti v zvezi s programi raziskav in izmenjavo podatkov.

Člen 6

Plovila s pooblastilom za ribolov v ribolovni coni Angole v okviru tega sporazuma pošljejo pristojnim organom v Angoli izjave o ulovu v skladu s postopkom iz Priloge.

Člen 7

V zameno za ribolovne možnosti, odobrene na podlagi člena 2, Skupnost plača finančno nadomestilo Angoli v skladu s pogoji in režimi iz Protokola, ki je v Prilogi k temu sporazumu, brez poseganja v financiranje, ki je odobreno Angoli na podlagi Lomejske Konvencije.

Člen 8

Pogodbenici se strinjata, da se bosta posvetovali v primeru spora glede razlage ali uporabe tega sporazuma.

Člen 9

Ustanovi se skupni odbor, ki zagotavlja pravilno uporabo tega sporazuma.

Odbor se sestaja enkrat na leto ali na prošnjo ene od pogodbenic izmenično v Angoli in v Skupnosti.

Člen 10

Če bi organi Angole zaradi razvoja dogodkov v zvezi s stanjem staležev rib sklenili, da sprejmejo ohranitvene ukrepe, ki bodo prizadeli aktivnosti plovil Skupnosti, se pogodbenici posvetujeta, da bi prilagodili Prilogo in Protokol k temu sporazumu, ob upoštevanju finančnega nadomestila, ki ga je Skupnost že plačala.

Člen 11

Nobena določba tega sporazuma ne vpliva na stališča ene ali druge pogodbenice o katerem koli vprašanju pomorskega prava.

Člen 12

Ta sporazum se uporablja po eni strani za ozemlje Ljudske republike Angole in na drugi strani za ozemlja, na katerih se uporablja Pogodba o ustanovitvi Evropske gospodarske skupnosti, pod pogoji, določenimi v navedeni pogodbi.

Člen 13

Priloga in Protokol so sestavni del tega sporazuma in sklici na ta sporazum so tudi sklici na Prilogo in Protokol.

Člen 14

Ta sporazum se sklene za začetno obdobje treh let od datuma začetka veljavnosti. Razen če ena od pogodbenic Sporazum odpove z uradnim obvestilom vsaj šest mesecev pred iztekom triletnega obdobja, Sporazum ostaja veljaven za nadaljnja obdobja dveh let, razen če se ne odpove z uradnim obvestilom vsaj tri mesece pred datumom izteka vsakega dvoletnega obdobja.

Ob izteku triletnega obdobja in kasneje ob izteku vsakega dvoletnega obdobja pogodbenici začneta pogajanja, da bi sporazumno določili, katere spremembe ali dodatki Prilogi ali Protokolu so potrebni. Pogodbenici začneta pogajanja tudi, če ena od njiju pošlje obvestilo o odpovedi Sporazuma.

Člen 15

Ta sporazum, sestavljen v dveh izvodih v angleškem, danskem, francoskem, nemškem, nizozemskem, grškem, italijanskem, portugalskem in španskem jeziku, pri čemer je vsako od teh besedil enako verodostojno, začne veljati na dan podpisa.

--------------------------------------------------

PRILOGA

POGOJI ZA IZVAJANJE RIBOLOVNIH AKTIVNOSTI PLOVIL SKUPNOSTI V RIBOLOVNI CONI ANGOLE

A. VLOGA ZA DOVOLJENJE IN FORMALNOSTI OB IZDAJI

Postopek za vlogo in izdaja dovoljenj, ki plovilom Skupnosti omogočajo ribolov v ribolovni coni Angole, sta kot sledi:

(a) Komisija Evropskih skupnosti prek zastopnika Komisije Evropskih skupnosti v Angoli predloži ribiškim organom Angole vlogo, ki jo izdela lastnik ladje, za vsako plovilo, ki želi opravljati ribolov na podlagi Sporazuma, vsaj 15 dni pred datumom zahtevanega začetka veljavnosti. Vloge se izdelajo na obrazcih, ki jih v navedeni namen predvidi Angola in katerih vzorci so priloženi v Dodatkih 1 in 2. Vsako vlogo za dovoljenje spremlja dokazilo o plačilu.

(b) Vsako dovoljenje se izda lastniku ladje za eno določeno plovilo. Na prošnjo Komisije Evropskih skupnosti se dovoljenje za plovilo v primeru dokazane višje sile lahko nadomesti z dovoljenjem za drugo plovilo Skupnosti.

(c) Dovoljenja izdajo organi Angole kapitanu plovila v pristanišču v Luandi potem, ko pristojni organ pregleda plovilo. V primeru plovil za ribolov tunov pa se dovoljenje izda lastnikom ladij ali njihovim zastopnikom ali agentom. Predstavnik Komisije Evropskih skupnosti v Angoli se obvesti o dovoljenjih, ki jih je izdal ribiški organ Angole.

(d) Dovoljenje mora biti ves čas na krovu.

(e) Dovoljenja veljajo eno leto.

(f) Vsako plovilo zastopa agent, ki ga je odobrilo ministrstvo za ribištvo.

(g) Organi Angole pred začetkom veljavnosti Sporazuma pošljejo podatke o načinu plačila licenčnin, zlasti pa podatke o bančnih računih in valuti, ki naj se uporablja.

B. LICENČNINE

I. Določbe za plovila z vlečno mrežo za lov kozic

Pristojbine za letne licence so naslednje: 225 ECU na BRT na leto za lov kozic.

II. Določbe za plovila za ribolov tunov

Pristojbina znaša 20 ECU na tono ulova v ribolovni coni Angole.

Dovoljenja za plovila za ribolov tunov se izdajo po predplačilu pavšalnega zneska 4000 ECU Angoli na leto za vsako zamrzovalno plovilo za ribolov tunov za dolgo plovbo, kar je enakovredno pristojbinam za 200 ton ulovljenih tunov v ribolovni coni Angole na leto.

Komisija Evropskih skupnosti ob izteku vsakega koledarskega leta sestavi začasni obračun pristojbin za ribolovno leto na podlagi izjav o ulovu, ki jih izdelajo lastniki ladij in se hkrati pošljejo organom Angole in Komisiji Evropskih skupnosti. Lastniki ladij plačajo ustrezen znesek Angoli najkasneje do 31. marca naslednjega leta.

Komisija sestavi končni obračun pristojbin potem, ko specializirani znanstveni organ v regiji preveri količino ulova. Končni obračun se pošlje organom Angole in priglasi lastnikom ladij, ki imajo 30 dni časa, da izpolnijo svoje finančne obveznosti.

Če pa je znesek na končnem obračunu nižji od zgoraj navedenega predplačila, se nastali saldo ne vrača.

C. PRILOV

Ves prilov pri lovu kozic je last organov Angole in se iztovarja v zamrznjenem stanju.

D. PRETOVARJANJE

O vseh pretovarjanjih se obvestijo ustrezni ribiški organi Angole osem dni vnaprej, da se navedenim organom omogoči nadzor postopkov.

Pretovarjanja potekajo v zalivih Luanda/Lobito ali Namibe ob prisotnosti fiskalnih organov Angole.

Izvod dokumentacije v zvezi s pretovarjanji se pošlje ribiškim organom Angole 15 dni pred iztekom vsakega meseca za pretekli mesec.

E. IZJAVA O ULOVU

1. Plovila z vlečno mrežo za lov kozic

(a) Vsa plovila z vlečno mrežo za lov kozic, ki imajo pooblastilo za ribolov na podlagi Sporazuma v ribolovni coni Angole, morajo ministrstvu za ribištvo ob izteku vsakega ribolovnega leta poslati dnevno poročilo o ulovu, ki ga sestavi kapitan v skladu z vzorcem, priloženim v Dodatku 3.

Poleg tega vsako plovilo predloži ministrstvu za ribištvo mesečno poročilo, v katerem so navedene količine ulova v tistem mesecu in količine na krovu na zadnji dan meseca. To poročilo se predloži najkasneje zadnji dan meseca po zadevnem mesecu. Če te določbe ne bi izpolnjevali, si Angola pridržuje pravico, da začasno prekliče dovoljenje plovila, ki krši določbo, dokler ne izpolni potrebnih formalnosti.

(b) Vsako plovilo z vlečno mrežo za lov kozic v ribolovni coni Angole na podlagi Sporazuma mora dnevno sporočiti svoj geografski položaj radijski postaji oddelka za nadzor in spremljanje ministrstva za finance. Lastnikom ladje se sporoči identifikacijski znak ob izdaji dovoljenja za gospodarski ribolov.

Preden zapustijo ribolovno cono Angole, morajo plovila z vlečno mrežo za ribolov kozic pridobiti pooblastilo ministrstva za ribištvo in opraviti pregled rib na krovu.

2. Plovila za ribolov tunov

Med ribolovnim obdobjem v ribolovni coni Angole vsake tri dni plovila sporočijo radijski postaji oddelka za nadzor in spremljanje ministrstva za ribištvo svoj položaj in ulov. Plovila o vstopu v ribolovno cono Angole in ob izhodu iz njega sporočijo radijski postaji oddelka za nadzor in spremljanje ministrstva za ribištvo svoj položaj in količino ulova na krovu.

Poleg tega kapitan izpolni ribolovni dnevnik v skladu z Dodatkom 4 za vsako ribolovno obdobje, v katerem se je plovilo zadrževalo v ribolovni coni Angole.

Ta obrazec se čitljivo izpolni, podpiše ga kapitan plovila, in se pošlje ministrstvu za ribištvo preko delegacije Komisije Evropskih skupnosti v Luandi, čimprej po izteku obdobja, v katerem se plovilo zadržuje v ribolovni coni Angole.

F. RIBOLOVNE CONE

(a) Ribolovne cone, dostopne plovilom z vlečno mrežo za ribolov kozic, zajemajo vse vode, nad katerimi ima suverenost ali jurisdikcijo Ljudska republika Angola, severno od 12° 20′ in dlje od prvih 12 navtičnih milj od temeljne črte.

(b) Ribolovne cone, dostopne plovilom za ribolov tunov, zajemajo vse vode, nad katerimi ima suverenost ali jurisdikcijo Ljudska republika Angola, dlje od prvih 12 navtičnih milj od temeljne črte.

G. VKRCANJE MORNARJEV

Lastniki plovil z vlečno mrežo za ribolov kozic, katerim so bila izdana dovoljenja za gospodarski ribolov na podlagi Sporazuma, prispevajo za poklicno usposabljanje na delovnem mestu dveh državljanov Angole na krovu vsakega plovila z vlečno mrežo za ribolov kozic.

Plače mornarjev, določene v skladu z lestvico Angole, in druge oblike nadomestil, krije lastnik ladje.

H. NADZOR IN SPREMLJANJE RIBOLOVNIH AKTIVNOSTI

Vsako plovilo Skupnosti, ki opravlja ribolov v ribolovni coni Angole, dovoli vstop na krov uradnikom Angole, pristojnim za nadzor in spremljanje in/ali raziskave ter jim pomaga pri opravljanju njihovih dolžnosti.

I. OSKRBA Z GORIVOM, PRISTANIŠKA OPREMA IN DRUGE STORITVE

Vsa plovila razen plovil za ribolov tunov, ki opravljajo aktivnost v ribolovni coni Angole na podlagi Sporazuma se morajo oskrbeti z gorivom in vodo ter opraviti popravila in vzdrževanje kjer koli je mogoče v Angoli, če je te storitve Angola sposobna zagotoviti.

Pod enakimi pogoji prevoz posadke, kolikor je mogoče, opravlja nacionalni letalski prevoznik Angole.

--------------------------------------------------

PROTOKOL

o ribolovnih pravicah in finančnem prispevku, predvidenem v Sporazumu med Evropsko gospodarsko skupnostjo in Vlado Ljudske republike Angole o ribolovu v obalnih vodah Angole

Člen 1

Od 3. maja 1987 so za obdobje dveh let omejitve iz člena 2 Sporazuma naslednje:

1. Plovila za lov kozic: 12000 BRT na mesec povprečno na leto.

Vendar pa količine, ki jih lahko nalovijo plovila Skupnosti, ne smejo presegati 10000 ton kozic na leto, od katerih je 30 % škampov in 70 % kozic.

2. Zamrzovalna plovila za ribolov tunov za dolgo plovbo: 25 plovil.

Člen 2

1. Finančno nadomestilo iz člena 7 Sporazuma za obdobje iz člena 1 tega protokola znaša 12050000 ECU, ki se plačajo v dveh letnih obrokih, prvi do 30. septembra 1987 in drugi do 31. julija 1988.

2. Za uporabo tega nadomestila je pristojna samo Angola.

3. Nadomestilo se plača na račun, odprt pri finančni ustanovi ali drugem organu, ki ga določi Angola.

Člen 3

1. Skupnost v obdobju iz člena 1 prispeva tudi do 350000 ECU za financiranje znanstvenih in tehničnih programov Angole (oprema, infrastruktura, seminarji, študije, itd.), namenjenih za izboljšanje podatkov o ribolovnih virih v ribolovni coni Angole.

2. Pristojni organi Angole pošljejo Komisiji poročilo o uporabi sredstev.

3. Prispevek Komisije za znanstvene in tehnične programe se plača v dveh letnih obrokih na poseben račun, ki ga določijo pristojni organi Angole.

Člen 4

Skupnost pomaga državljanom Angole pri pridobivanju mest za študij in usposabljanje v ustanovah svojih držav članic ali v državah AKP in v ta namen v obdobju iz člena 1 zagotovi 12 študijskih pomoči za največ pet let, kar ustreza 60 letom študija v znanstvenih, tehničnih, pravnih, ekonomskih in drugih področjih, povezanih z ribištvom.

Dve od teh pomoči, ki ustrezajo znesku največ 90000 ECU, se lahko porabita za financiranje stroškov udeležbe na mednarodnih konferencah za izboljšanje znanja o ribolovnih virih.

Člen 5

Če Skupnost ne bi izvršila plačil iz členov 2 in 3 v predpisanem roku, se uporaba tega Sporazuma lahko začasno prekine.

--------------------------------------------------